Okresná prokuratúra Trnava 
Vajanského 22, 918 67 Trnava 1 	

Sp. zn. : 4 Pv 588/13/2207	Trnava, 10.3.2014
EEČ : 2-21-77-2014

U Z N E S E N I E

Trestná vec:	obvinená XXXXX  
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Trnava
Podľa § 217 odsek 1 Trestného poriadku vyslovujem, že obvinená:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: živnostníčka
sa v skúšobnej dobe, určenej uznesením prokurátora Okresnej prokuratúry Trnava zo dňa 3.2.2014, spisová značka 4 Pv 588/13/2207, ktorým podľa § 216 odsek 1 Trestného poriadku podmienečne zastavil trestné stíhanie, osvedčila.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
dňa 25. 1. 2010 na Daňovom úrade v Hlohovci podala za daňový subjekt XXXXX, XXXXX XXXXX, IČO XXXXX za zdaňovacie obdobie 4. štvrťrok 2009 daňové priznanie k dani z pridanej hodnoty, v ktorom priznal vlastnú daňovú povinnosť vo výške 481,41 Eur, splatnú dňa 25. 1. 2010, pričom túto sumu neuhradila,
dňa 21. 4. 2010 na Daňovom úrade v Hlohovci podala za daňový subjekt XXXXX, XXXXX XXXXX, IČO XXXXX, za zdaňovacie obdobie 1. štvrťrok 2010 daňové priznanie k dani z pridanej hodnoty, v ktorom priznal vlastnú daňovú povinnosť vo výške 925,70 Eur, splatnú dňa 26. 4. 2010, pričom túto sumu neuhradila,
dňa 23. 7. 2010 na Daňovom úrade v Hlohovci podala za daňový subjekt XXXXX, XXXXX XXXXX, IČO XXXXX, za zdaňovacie obdobie 2. štvrťrok 2010 daňové priznanie k dani z pridanej hodnoty, v ktorom priznal vlastnú daňovú povinnosť vo výške 838,22 Eur, splatnú dňa 26. 7. 2010, pričom túto sumu neuhradila,
vyššie uvedenú daňovú povinnosť si nesplnila napriek tomu, že mala dostatok finančných prostriedkov na jej uhradenie, v dôsledku čoho jej vznikol daňový dlh voči štátnemu rozpočtu vo výške 2 245,33 Eur.

Uznesením prokurátora Okresnej prokuratúry Trnava zo dňa 3.2.2014, spisová značka 4 Pv 588/13/2207, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
Odôvodnenie:
	Uznesením prokurátorky Okresnej prokuratúry Piešťany sp. zn. 1Pv 278/11 zo dňa 16.11.2012 bolo podľa § 216 ods. 1 Trestného poriadku podmienečne zastavené trestné stíhanie proti obvinenej XXXXX pre prečin neodvedenia dane a poistného podľa § 277 ods. 1 Trestného zákona na tom skutkovom základe, ako je uvedený vo výrokovej  časti tohto rozhodnutia a súčasne bola obvinenej v zmysle 216 ods. 2 Trestného poriadku určená skúšobná doba v trvaní 12 mesiacov, ktorá začala plynúť právoplatnosťou tohto rozhodnutia, t.j. dňom 24.11.2012.

	Po uplynutí skúšobnej doby boli vyžiadané správy o povesti obvinenej z miesta bydliska, správy z  Odboru kriminálnej polície OR PZ v Trnave, ako aj z príslušného Obvodného oddelenia PZ, správy o priestupkoch a zároveň bol aktualizovaný odpis z registra trestov obvinenej. Z uvedených materiálov som zistila, že obvinená viedla v skúšobnej dobe podmienečne zastaveného trestného stíhania riadny život, iného trestného činu sa nedopustila, dopustila sa len jedného menej závažného priestupku na úseku cestnej premávky (pokuta 20,- € za neosvetlenie vozidla). Zo správy Daňového úradu Trnava kontaktné miesto Hlohovec vyplynulo, že obvinené splnila aj uloženú povinnosť počas skúšobnej doby zaplatiť dlh na dani z pridanej hodnoty za 2. štvrťrok 2010 vo výške 838,22 €, ktorú uhradila dňa 16.11.2012.

	Podľa § 217 ods. 1 Tr. por. ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

	Vzhľadom na uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

	Po právoplatnosti tohto rozhodnutia nastávajú v zmysle § 217 ods. 4 Trestného poriadku účinky zastavenia trestného stíhania podľa § 9 ods. 1 písm. e/ Trestného poriadku.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Martina Guľová
prokurátorka